পুলওয়ামার শহিদদের স্মরণ করে কী লিখলেন প্রধানমন্ত্রী মোদি?

ওয়েব ডেস্ক: আজ ১৪ ফেব্রুয়ারি, বিশ্বজুড়ে পালিত হচ্ছে ভ্যালেন্টাইন্স ডে। কিন্তু ভারতে এই দিনটি ‘কালা দিবস’ (Black Day) হিসেবেও পালিত হয়। ঠিক ছ’বছর আগে, ২০১৯ সালের এই দিনে জম্মু ও কাশ্মীরের পুলওয়ামায় (Pulwama Attack) এক ভয়াবহ জঙ্গি হামলায় ৪০ জন বীর সিআরপিএফ জওয়ান শহিদ হন। এই ঘটনার পর থেকে ১৪ ফেব্রুয়ারি দিনটিকে ‘কালা দিবস’ হিসেবে মনে করা হয়।

২০১৯ সালের ১৪ ফেব্রুয়ারি জম্মু থেকে শ্রীনগরগামী সেন্ট্রাল রিজার্ভ পুলিশ ফোর্স (CRPF)-এর কনভয় যখন জাতীয় সড়ক দিয়ে যাচ্ছিল, তখন জইশ-ই-মহম্মদ নামে একটি জঙ্গি সংগঠনের এক সদস্য বিস্ফোরকভর্তি একটি গাড়ি নিয়ে কনভয়ের একটি বাসের সঙ্গে ধাক্কা মারে। এই কনভয়ে মোট ৭৮টি গাড়ি ছিল এবং প্রায় ২,৫০০-এর বেশি সিআরপিএফ সদস্য ছিলেন। শক্তিশালী বিস্ফোরণের ফলে ঘটনাস্থলেই ৪০ জন জওয়ান শহিদ হন এবং অনেকেই গুরুতর আহত হন।

আরও পড়ুন: পরনে সবুজ জার্সি, হাতে AK-47! মণিপুরের ফুটবল মাঠে এরা কারা?

এই জঙ্গি হামলা গোটা দেশকে নাড়িয়ে দেয়। শহিদদের আত্মত্যাগের প্রতিশোধ নিতে ভারতীয় সেনাবাহিনী সেই বছরের ২৬ ফেব্রুয়ারি পাকিস্তানের বালাকোটে বিমান হামলা চালায়। এই সার্জিক্যাল স্ট্রাইকে বহু জঙ্গি ঘাঁটি ধ্বংস হয়। এই অভিযানে সাফল্যের পরও পুলওয়ামার ক্ষত আজও ভারতের মনে গেঁথে আছে। আজকের দিনে সেই শহিদদের স্মরণ করে প্রধানমন্ত্রী নরেন্দ্র মোদি (Narendra Modi) এক্স হ্যান্ডেলে লেখেন, “২০১৯ সালে পুলওয়ামায় যে সাহসী বীরদের হারিয়েছি, তাঁদের প্রতি শ্রদ্ধা। তাঁদের আত্মত্যাগ এবং জাতির প্রতি তাঁদের অটল নিবেদন আগামী প্রজন্ম কখনও ভুলবে না।”

Homage to the courageous heroes we lost in Pulwama in 2019. The coming generations will never forget their sacrifice and their unwavering dedication to the nation.

— Narendra Modi (@narendramodi) February 14, 2025

শুধু প্রধানমন্ত্রী নন, গোটা দেশ আজকের দিনে শহিদদের স্মরণ করে এবং তাঁদের আত্মত্যাগকে শ্রদ্ধা জানায়। প্রতি বছর ১৪ ফেব্রুয়ারি ভারতজুড়ে বিভিন্ন অনুষ্ঠানের মাধ্যমে শহিদদের প্রতি শ্রদ্ধা নিবেদন করা হয়। ভালোবাসার এই দিনে, যখন সারা বিশ্ব প্রিয়জনের সঙ্গে আনন্দে মেতে ওঠে, তখন ভারত সেই বীর সেনাদের স্মরণ করে, যাঁরা দেশের জন্য নিজের জীবন উৎসর্গ করেছেন।